Чемпионхэр Iуащхьэмахуэ лъапэ зыIэпешэ
Iуащхьэмахуэ лъапэ дэт «Вольфрам» зыгъэпсэхупIэм мы махуэхэм зыщегъасэ Урысейм тхэквондомкIэ и командэ къыхэхам (цIыхухъухэми цIыхубзхэми). Спортсмен нэхъ лъэщхэм зыхуагъэхьэзыр мы гъэм и бадзэуэгъуэм Мексикэм щызэхэтыну дунейпсо чемпионатым. Абыхэм яхэтщ Лондон щекIуэкIа Олимп Джэгухэм жэз медаль къыщызыхьа, Урысейм тIэунейрэ и чемпион Денисенкэ Алексей, Европэм плIэнейрэ и чемпион, дунейпсо чемпионатхэм щэнейрэ ехъулIэныгъэхэр щызыIэрызыгъэхьа Магомедов Сейфула, 2012 гъэм зэхэта Олимп Джэгухэм ещанэ увыпIэр щызыубыда, Европэм тIэунейрэ и чемпионкэ Боярышниковэ Анастасие сымэ.
Трасов Дмитрий Магомедов Сейфула Бгылъэхэм зыщыбгъэсэныр Iуэху къызэрыгуэкIкъым. Хьэуар зыхуримыкъу Iэпкълъэпкъым дежкIэ ар хьэлъэщ. ЦIыхубзхэм я командэ къыхэхам и тренер нэхъыжь Трасов Дмитрий зэрыжиIэмкIэ, Мексикэм и нэхъ бгылъэ лъагэ штат Пуэблэ щекIуэкIыну чемпионатым ди спортсменхэм зыщыхуагъэхьэзырын щIыпIэ нэхъыфIыр Iуащхьэмахуэ лъапэщ. «ЛъагапIэ щIыпIэм зыгъэсэныгъэхэр щебгъэкIуэкIмэ, куэдкIэ нэхъ псыхьа уохъу. Махуэ зыбжанэ хъуащ Iуащхьэмахуэ лъапэ дыкъызэрыкIуэри, спортсменхэр щIыпIэм нэхъри йосэ. Тафэм тренировкэхэр щыщрагъэкIуэкIкIэ, езыхэми къызэрыхагъэщщи, нэхъ йош», — жеIэ Денисенкэ Алексей. Ахэр щIыпIэм и климатым хэзэгъэн папщIэ бгыхэм докI, псей мэзым къыщажыхь.
Апхуэдэ зыгъэсэныгъэхэр Iуащхьэмахуэ лъапэ иджы япэу щрагъэкIуэкI. Магомедов Сейфуларэ Денисенкэ Алексейрэ апхуэдизкIэ фIыуэ ялъэгъуащ Iуащхьэмахуэ лъапи, сыт хуэдэ щхьэусыгъуэу щрети, къытрагъэзэжыну я мурадщ. «Сэ Дагъыстэным сыщыщщ, бгыхэм сыщопсэу икIи лъагапIэхэм зыщыгъэсэныр си дежкIэ къызэрыгуэкIщ, — жеIэ Магомедовым. — Ауэ ипэжыпIэкIэ бгыхэм я дахагъэмрэ уардагъэмрэ сыщыдахьэхар иджыщ — Iуащхьэмахуэ лъапэ узыIэпешэ. ЩIыпIэм къэзгъэзэжыну си мурадщ икIи сыщогугъ зыгъэсэныгъэхэр мыбы щегъэкIуэкIыныр хабзэ хъуну».
Денисенкэ Алексей Боярышниковэ Анастасие — Дэ дыхуейщ Iуащхьэмахуэ лъапэ зыщыдгъэсэну, — и фIэщу жеIэ Денисенкэ Алексей. Абы и щхьэусыгъуэу къегъэлъагъуэ щIыпIэм и хьэуа къабзэр, щIыуэпсым и дахагъэр, командэр гуапэу езыгъэблэгъа, щIыпIэм щыпсэухэм къыкIэлъызэрахьэ хьэщIагъэшхуэр. КъыпыгуфIыкIыу жеIэ бгыхэм фIыуэ узэрыщыжейр, Iэпкълъэпкъым зэрызыщигъэпсэхур.
«Метр мини 2,5-м щIигъу лъагапIэм зыгъэсэныгъэхэр щегъэкIуэкIыныр хуэди 2 — 3-кIэ нэхъ хьэлъэщ, тафэм нэхърэ. Аращ мыбы дыкъыщIэкIуари. ЛъагапIэм хьэуар къыщыдомэщIэкI. Iэпкълъэпкъым ар щызэхуихьэсыр тафэм къехыжу зэман гуэр дэкIа нэужьщ. Апхуэдэ щытыкIэм зыгъэсэныгъэхэр ирегъэфIакIуэ, цIыхум и Iэпкълъэпкъыр епсыхь», — къыджиIащ Боярышниковэ Анастасие.
Гукъыдэжрэ дэрэжэгъуэрэ я куэду спортсменхэм зыхуагъэхьэзыр къапэщыт дунейпсо чемпионатым. Ахэр хущIокъу икIи щогугъ я къару псори ирахьэлIэу Урысейм и командэ къыхэхам и дыщэ медалхэм къыхагъэхъуэну.
Тарим Алисэ.
